עובדיה הררי

עובדיה הררי (3 בספטמבר 1943 – 15 ביולי 2012) היה מהנדס ישראלי, איש התעשייה האווירית, חתן פרס ביטחון ישראל (פעמיים) ופרס ישראל. מנהל פרויקט הלביא.

קורות חיים 
נולד בקהיר בירת מצרים למשפחה שמוצאה מחלב. עלה לישראל עם משפחתו לאחר מבצע סיני, בהיותו בן ארבע-עשרה. סיים את לימודיו בבית-ספר תיכון בתל אביב והתקבל לעתודה האקדמית, במסגרתה קיבל תואר ראשון ושני בהנדסה אווירונאוטית בטכניון שבחיפה. עשה את שירותו הצבאי בחיל האוויר.

קיבל תואר MBA למנהלים מאוניברסיטת אינסאד שבצרפת. סיים את לימודיו ב-1967.

ב-1970 הצטרף לתעשייה האווירית, כמהנדס פיתוח ותכנון מוקדם. ב-1975 מונה לראש צוות-משימה לתכנון מטוס קרב חדש. בשנת 1980 מונה למנהל ומהנדס ראשי של מטוס הקרב "לביא", תפקיד בו כיהן שמונה שנים.

ב-1988, לאחר שהופסק פרויקט הלביא, מונה הררי למנהל מפעל "להב" בחטיבת כלי טיס צבאיים של החברה, שעיסוקו השבחת מטוסי קרב. ב-1992 מונה למנהלו של "מפעל מלמ" שייצר את הטיל נגד טילים "חץ 2". ב-1994 מונה לסמנכ"ל התעשייה האווירית ומנהל חטיבת כלי טיס צבאיים. בשנת 1997 מונה למשנה למנכ"ל לתפעול.

בנובמבר 2005 מונה לממלא-מקום מנכ"ל התעשייה האווירית, זאת לאחר שהמנכ"ל משה קרת נחקר עקב חשד לביצוע עבירות פליליות במסגרת תפקידו.
בשנת 2006 פרש מהחברה. הוא מונה ליו"ר חברת "אורבן אירונאוטיקס" והצטרף כפרופסור אורח לסגל הפקולטה להנדסת אווירונאוטיקה וחלל בטכניון. באוקטובר 2010 פרש מהטכניון. בנוסף גם כיהן כחבר דירקטוריון בחברת  רפאל, וכמנהל הצד הטכני של רישוי אזרחי לכטב"מים ברשות התעופה האזרחית (רת"א).

החל מיוני 2009 כהן כיו"ר וועד האגודה למדעי התעופה והחלל בישראל.

הררי היה חתן פרס ביטחון ישראל לשנים 1969 ו-1975. ב-1969 קיבל את פרס ביטחון ישראל על פרויקט הסבת מטוסי הסופר מיסטר למטוסי סער, שכלל השתלת מנוע אמריקני במטוס הקרב הצרפתי. ב-1975 קיבל את הפרס על חלקו בפרויקט הכפיר. בשנת 1985 השיא משואה ביום העצמאות כהוקרה על תרומתו לתעשייה האווירית בישראל. ב-1987 היה חתן פרס ישראל לטכנולוגיה ולהנדסה בשנת התשמ"ז עבור תרומתו לפרויקט הלביא.

עובדיה הררי נפטר ב-15 ביולי 2012.

קישורים חיצוניים
 ביוגרפיה של עובדיה הררי באתר התעשייה האווירית
 ביוגרפיה של עובדיה הררי בירחון אלקטרוניקה
 
 ביוגרפיה של עובדיה הררי, באתר האגודה הישראלית למדעי התעופה והחלל

הערות שוליים

זוכי פרס ישראל להנדסה
זוכי פרס ביטחון ישראל: חיילי צה"ל
זוכי פרס ביטחון ישראל: עובדי התעשייה האווירית לישראל
משיאי משואה ביום העצמאות: 1985
מדענים ישראלים
מנכ"לי חברות ממשלתיות בישראל
דירקטורים ישראלים
סגל הטכניון: הנדסת אווירונאוטיקה וחלל
מהנדסי אווירונאוטיקה ישראלים
התעשייה האווירית לישראל: מנהלי מפעלים
עולים בשנות ה-1950
מפעל מלמ: אישים
בוגרי הטכניון - מכון טכנולוגי לישראל
בוגרי העתודה האקדמית
ישראלים ילידי מצרים
ישראלים שנולדו ב-1943
ישראלים שנפטרו ב-2012